Document ID: 32011R0171

REGOLAMENT TAL-KUMMISSJONI (UE) Nru 171/2011
tat-23 ta’ Frar 2011
dwar l-awtorizzazzjoni ta’ 6-phytase (EC 3.1.3.26) prodott mill-Aspergillus oryzae DSM 14223 bħala addittiv fl-għalf tat-tjur u tal-ispeċi porċina u li temenda r-Regolament (EC) Nru 255/2005 (id-detentur tal-awtorizzazzjoni DSM Nutritional Products Ltd irrappreżentat minn DSM Nutritional products Sp. z o.o)
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 1831/2003 tal-Parlament Ewropew u tal-Kunsill tat-22 ta’ Settembru 2003 fuq l-addittivi għall-użu fl-għalf tal-annimali (1), u partikolarment l-Artikolu 9(2) tiegħu,
Billi:
(1)
Ir-Regolament (KE) Nru 1831/2003 jipprevedi l-awtorizzazzjoni ta’ addittivi għall-użu fin-nutriment tal-annimali u r-raġunijiet u l-proċeduri għall-għoti ta’ din it-tip ta’ awtorizzazzjoni. L-Artikolu 10 ta’ dan ir-Regolament jipprevedi l-valutazzjoni mill-ġdid ta’ addittivi awtorizzati skont id-Direttiva tal-Kunsill 70/524/KEE (2).
(2)
6-phytase (EC 3.1.3.26) prodott mill-Aspergillus oryzae DSM 14223 kien awtorizzat skont id-Direttiva 70/524/KEE bħala addittiv fl-għalf mingħajr limitu taż-żmien għat-tiġieġ tas-simna, tiġieġ tal-bajd, dundjani tas-simna, ħnienes, qżieqeż tas-simna u qżieqeż nisa, permezz tar-Regolament tal-Kummissjoni (KE) Nru 255/2005 (3). Dak l-addittiv wara ddaħħal fir-Reġistru Komunitarju tal-addittivi fl-għalf bħala prodott eżistenti, skont l-Artikolu 10(1)(b) tar-Regolament (KE) Nru 1831/2003.
(3)
Dak l-addittiv għall-għalf kien awtorizzat ukoll skont ir-Regolament (KE) Nru 1831/2003 għal għaxar snin għall-papri permezz tar-Regolament tal-Kummissjoni (KE) Nru 1500/2007 tat-18 ta’ Diċembru 2007 li jikkonċerna l-awtorizzazzjoni tal-użu ġdid għas-6-phytase EC 3.1.3.26 (Ronozyme) bħala addittiv fl-għalf (4).
(4)
Skont l-Artikolu 10(2) tar-Regolament (KE) Nru 1831/2003 flimkien mal-Artikolu 7 ta’ dak ir-Regolament, tressqet applikazzjoni għall-evalwazzjoni mill-ġdid tas-6-phytase (EC 3.1.3.26) prodott mill-Aspergillus oryzae DSM 14223 bħala addittiv fl-għalf għat-tiġieġ tas-simna, tiġieġ tal-bajd, dundjani tas-simna, ħnienes żgħar, qżieqeż tas-simna u qżieqeż nisa skont l-Artikolu 7 ta’ dak ir-Regolament, għall-użu ġdid li ma kienx kopert qabel, fuq speċi tat-tjur u fuq speċi porċina, li titlob li dak l-addittiv ikun klassifikat fil-kategorija tal-addittivi “addittivi żootekniċi”. Din l-applikazzjoni kienet akkumpanjata bid-dettalji u bid-dokumenti meħtieġa skont l-Artikolu 7(3) tar-Regolament (KE) Nru 1831/2003.
(5)
Tressqet dejta ġdida biex issostni l-applikazzjoni. L-Awtorità Ewropea dwar is-Sigurtà fl-Ikel (“l-Awtorità”) ikkonkludiet fl-opinjoni tagħha tas-6 ta’ Ottubru 2010 (5), li s-6-phytase (EC 3.1.3.26), prodott mill-Aspergillus oryzae (DSM 14223), ma għandux effett negattiv fuq saħħet l-annimali, saħħet il-bniedem jew fuq l-ambjent, u li l-użu tiegħu jista’ jtejjeb id-diġestibilità tal-fosforu. L-Awtorità tikkunsidra li ma hemmx bżonn għal rekwiżiti speċifiċi ta’ monitoraġġ wara t-tqegħid fis-suq. Hija vverifikat ukoll ir-rapport dwar il-metodu ta’ analiżi tal-addittiv tal-għalf fl-għalf imressaq mil-Laboratorju ta’ Referenza Komunitarju stabbilit permezz tar-Regolament (KE) Nru 1831/2003.
(6)
Il-valutazzjoni tas-6-phytase (EC 3.1.3.26) prodott mill-Aspergillus oryzae (DSM 14223) turi li l-kundizzjonijiet għall-awtorizzazzjoni, kif previsti fl-Artikolu 5 tar-Regolament (KE) Nru 1831/2003, huma sodisfatti. Konsegwentament, l-użu ta’ din il-preparazzjoni għandu jiġi awtorizzat kif speċifikat fl-Anness ma’ dan ir-Regolament.
(7)
B’konsegwenza għall-għoti ta’ awtorizzazzjoni ġdida permezz ta’ dan ir-Regolament, l-entrata tas-6-phytase (EC 3.1.3.26) prodott mill-Aspergillus oryzae DSM 14223 fir-Regolament (KE) Nru 255/2005 għandha titħassar.
(8)
Fl-interessi taċ-ċarezza, ir-Regolament (KE) Nru 1500/2007 għandu jitħassar.
(9)
Billi l-modifikazzjonijiet fil-kundizzjonijiet tal-awtorizzazzjoni mhumiex relatati ma’ raġunijiet ta’ sikurezza, huwa xieraq li jiġi stabbilit perjodu tranżitorju għar-rimi ta’ ħażniet eżistenti tat-taħlitiet ta’ qabel u tal-għalf kompost.
(10)
Il-miżuri previsti f’dan ir-Regolament huma skont l-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DAN IR-REGOLAMENT:
Artikolu 1
Il-preparazzjoni speċifikata fl-Anness, li tifforma parti mill-kategorija ta’ addittivi “addittivi żootekniċi” u mill-grupp funzjonali “sustanzi li jtejbu d-diġestibilità”, hija awtorizzata bħala addittiv fin-nutrizzjoni tal-annimali, soġġetta għall-kundizzjonijiet stipulati f’dak l-Anness.
Artikolu 2
Fl-Anness II mar-Regolament (KE) Nru 255/2005, l-entrata EC No: 1614(i), addittiv: 6-phytase EC 3.1.3.26, għandha titħassar.
Artikolu 3
Ir-Regolament (KE) Nru 1500/2007 għandu jitħassar.
Artikolu 4
It-taħlitiet ta’ qabel u l-għalf kompost li fih is-6-phytase (EC 3.1.3.26) prodott mill-Aspergillus oryzae DSM 14223 li jkunu ittikkettjati skont id-Direttiva 70/524/KEE u r-Regolament (KE) Nru 255/2005 jistgħu jibqgħu jitqiegħdu fis-suq u jintużaw sakemm il-ħażniet eżistenti tagħhom jispiċċaw.
It-taħlitiet ta’ qabel u l-għalf kompost li fih is-6-phytase (EC 3.1.3.26) prodott mill-Aspergillus oryzae DSM 14223 li jkunu ittikkettjati skont ir-Regolamenti (KE) Nru 1831/2003 u (KE) Nru 1500/2007 jistgħu jibqgħu jitqiegħdu fis-suq u jintużaw sakemm il-ħażniet eżistenti tagħhom jispiċċaw.
Artikolu 5
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u jkun direttament applikabbli fl-Istati Membri kollha.
Magħmul fi Brussell, it-23 ta’ Frar 2011.

Labels: 0
3
17
6